## Aitana Luna Bilbao, alumna del col·legi Esclavas de María Inmaculada de València, guanya el concurs ‘¿Qué es un Rey para ti?’ en la Comunitat Valenciana

*** El conseller d’Educació ha assistit a l’entrega dels premis de la 44a edició del concurs
* La guanyadora representarà la Comunitat Valenciana en l’audiència amb el rei Felip VI
* L’obra vencedora és una manualitat que utilitza la tècnica del *crochet* i el *collage* fotogràfic per a agrair a la família reial el seu suport durant la riuada**

El conseller d’Educació, Cultura, Universitats i Ocupació, José Antonio Rovira, ha assistit a l’entrega dels premis de la 44a edició del concurs ‘¿Qué es un Rey para ti?’, a on s’ha alçat com a guanyadora de la Comunitat Valenciana Aitana Luna Bilbao, alumna de 6t de Primària en el Col·legi Esclavas de María Inmaculada de València.

L’alumna representarà la Comunitat Valenciana en l’audiència privada que el rei Felip VI oferirà als 20 escolars guanyadors del concurs, que organitza la Fundació Institucional Espanyola i Orange per a donar a conéixer les característiques del nostre sistema parlamentari i realçar el paper de la Corona.

L’obra amb la qual s’ha proclamat vencedora és una manualitat amb la qual la valenciana ha volgut mostrar la seua habilitat amb el *crochet*, teixint un ninot que representa el cap de l’Estat i un *collage* fotogràfic dedicat a la família reial en agraïment per la seua proximitat i solidaritat en els difícils moments viscuts a València a conseqüència de la riuada.

L’acte ha comptat amb la presència dels 40 finalistes de la Comunitat Valenciana, als quals s’ha entregat un diploma. El conseller ha animat els estudiants a continuar emprenent projectes nous de la mà dels seus professors, mestres i educadors, els qui, ha assegurat, “els ajudaran a canalitzar les seues inquietuds i aconseguir totes les metes que es proposen”.

En esta ocasió, per la Comunitat Valenciana han participat 628 escolars de 3r, 4t, 5t i 6t de Primària, de 1r i 2n d’ESO i d’Educació Especial fins a 18 anys, procedents de 75 centres educatius.

Els 40 treballs seleccionats per a la final han sigut elaborats per l’alumnat de 25 col·legis de la Comunitat Valenciana i aborden la figura del monarca Felip VI i de la princesa Elionor. Les obres estan exposades en la sala d’actes de la Conselleria.

Concretament, els finalistes estudien en centres educatius dels municipis de Betxí, Torrent, València, Nules, Sumacàrcer, Vinaròs, Vila-real, Alacant, Ontinyent, Paterna, Massanassa, Alberic, Alzira, Paterna, Elx, Orihuela, Albal i Novelda.

En línia amb la transformació digital que està experimentant la societat, en el concurs es fomenta la presentació de treballs en nous formats digitals, com *storytelling*, vídeo musical, infografia, projectes lligats a la robòtica o animació en 3D, juntament amb altres creacions més tradicionals com pintura, escultura, redacció, etc.

Fecha: 19/05/2025